Lower Mainland

Lower Mainland je názov oblasti, ktorá obklopuje kanadské mesto Vancouver v provincii Britská Kolumbia. Podľa sčítania ľudu z roku 2001 v nej žije viac ako 2,5 milióna obyvateľov. Aj keď sa používanie pojmu "Lower Mainland" datuje už od založenia prvých miest a osád, nikdy sa nestalo oficiálnym úradným názvom tejto oblasti. Pojem Lower Mainland sa už vyše sto rokov používa na označenie územia tiahnuceho sa od zátoky Horseshoe Bay na juh ku kanadsko - americkej hranici a od mesta Vancouver smerom na východ k východnému koncu údolia Fraser Valley.
Ekoregión Lower Mainland.
Lower Mainland je aj pomenovanie ekoregiónu, ktorý v sebe zahrňuje východnú časť úžiny Strait of Georgia a tiahne sa od rieky Powell a pobrežia Sunshine Coast až k osade Hope na východnom konci údolia Fraser. Ekoregión je ohraničený pobrežím a Kaskádovými vrchmi. Má jedinečnú flóru, faunu, geológiu i podnebie.
Flóra a fauna.
Pobrežný druh douglasky tisolistej, gaultéria indiánska, mahónia cezmínolistá a rôzne druhy machov a lišajníkov sú typickou vegetáciou v lesoch v ekoregióne Lower Mainland. Na suchých miestach sa vyskytuje jelša červená, na vlhkých sa dá nájsť tuja riasnatá, sieboldov jedľovec a douglasova borovica.
V ekoregióne žijú jelene, medvedíky čistotné, kojoty, vodné kačice a pobrežné vtáctvo.
Geológia.
V ekoregióne sa dajú nájsť naskladané nestabilné riečne usadeniny, prachové naplaveniny, ílovité morské sedimenty a ľadovcový íl. Skalné podložie, ktoré je Mesozoického a Palaeozoického pôvodu sformovalo kopce a vrchy do výšky 310 metrov nad morom. Nížine dominuje povodie rieky Fraser. Najčastejšími druhmi pôdy v oblasti Lower Mainland sú humisoly, mesisoly a gleysoli. Podzoly a brunisoly sa vytvorili na suchých a hlinitých ľadovcových nánosoch vo vyššie položených oblastiach.
Podnebie.
Priemerná ročná teplota v oblasti Lower Mainland je 9 °C. Priemerná letná teplota dosahuje 15 °C a zimná 3,5 °C.
Ročný úhrn zrážok dosahuje na západe oblasti 850 mm a vo vyšších polohách a na východe údolia Fraser 2 000 mm. Menej ako 10 percent zrážkovej činnosti pri hladine mora dopadne na zem ako sneh, no úroveň množstva napadaného snehu sa rýchlo zvyšuje s pribúdajúcou nadmorskou výškou.
Využitie pôdy.
Región sa skladá z mestských osídlení a poľnohospodárskej pôdy, čím v sebe spája najhustejšie osídlenú a najúrodnejšiu oblasť v provincii. Oblasť fariem a polí sa rozprestiera na ploche 870 km². V úrodnej nížine okolo rieky Fraser sa nachádza najváčší počet fariem v oblasti. Na zalesnených úbočiach hôr sa ťaží drevo pre lesohospodársky priemysel. Pobrežné bažiny v delte rieky Fraser a v oblasti na okolí zátoky Boundary Bay sú útočiskom pre divú zver.
Regionálne okresy a územia Prvých národov.
Lower Mainland sa skladá z dvoch regionálnych okresov:
"Regionálny okres Metro Vancouver" tvorí 21 miest a obcí. Na západe je ohraničený úžinou Strait of Georgia, na východe Regionálnym okresom Fraser Valley, na severe Regionálnym okresom Squamish-Lillooet a na juhu okresom Whatcom County v americkom štáte Washington. Tradičné územia Prvých národov - indiánskych kmeňov Musqueam a Tsleil-Waututh a južná časť územia kmeňa Squamish sú súčasťou GVRD.
"Regionálny okres Fraser Valley", ktorý leží na východ od GVRD sa skladá z dvoch miest, troch okresov, mestečka a niekoľkých volebných oblastí (electoral areas) pozdĺž rieky Fraser a západnej časti kaňona Fraser Valley.
Tradičné územie kmeňa Stolo sa sčasti nachádza v Regionálnom okrese Fraser Valley, takisto ako územie kmeňa Chehalis.
Populácia.
Podľa posledného sčítania ľudu žije v oblasti Lower Mainland 2 209 080 obyvateľov, z ktorých:
Obce v oblasti Lower Mainland.
Regionálny okres Metro Vancouver
Regionálny okres Fraser Valley